ഏഴു ലക്ഷത്തിന്റെ കഞ്ചാവും അരലക്ഷത്തിന്റെ മയക്കുമരുന്നും പിടികൂടി കുറവിലങ്ങാട്: പോലീസ് സംഘത്തിന്റെ ആസൂത്രിതമായ നീക്കത്തിലൂടെ ഏഴു ലക്ഷത്തോളം രൂപ വിലവരുന്ന കഞ്ചാവും അര ലക്ഷത്തോളം രൂപ വിലപിടിപ്പുള്ള മയക്കുമരുന്നുമായി ബൈക്കില് സഞ്ചരിച്ച യുവാവിനെ പിടികൂടി. എംസി റോഡില് മോനിപ്പള്ളി ആച്ചിക്കല് ഭാഗത്തു വച്ചാണ് യുവാവ് പോലീസ് പിടിയിലാകുന്നത്. കോട്ടയം വേളൂര് ലളിതസദനംവീട്ടില് എ. അഭിജിത്ത് 21 ആണ് പിടിയിലായത്. ഇന്നലെ പുലര്ച്ചെയായിരുന്നു ബംഗളൂരുവില്നിന്നും കോട്ടയത്തേക്ക് കഞ്ചാവും മയക്കുമരുന്നുമായി എത്തിയ യുവാവിനെ പോലീസ് പിടികൂടിയത്. കുറവിലങ്ങാട് പോലീസ് അറസ്റ്റു ചെയ്ത യുവാവിനെ പാലാ കോടതിയില് ഹാജരാക്കി റിമാന്ഡു ചെയ്തു. ബംഗളൂരുവില്നിന്ന് കോട്ടയത്ത് എത്തിച്ച് വിവിധ സ്ഥലങ്ങളില് വിതരണം നടത്താനുള്ള നീക്കമാണെന്നു കരുതുന്നതായി പോലീസ് പറയുന്നു. അര ലക്ഷത്തോളം രൂപ വിലവരുന്ന എംഡിഎംഎ എന്ന മയക്കുമരുന്നാണ് പിടികൂടിയതില് ഉള്പ്പെടുന്നത്. ബംഗളൂരുവില് ഒരു കോഴ്സിന് യുവാവ് ചേര്ന്നിട്ടുള്ളതായും പോലീസ് പറയുന്നുണ്ട്. ജില്ലാ പോലീസ് മേധാവി ഡി. ശില്പയ്ക്കു ലഭിച്ച രഹസ്യവിവരത്തിന്റെ അടിസ്ഥാനത്തില് നാര്ക്കോട്ടിക് സെല് ഡിവൈഎസ്പി, വൈക്കം ഡിവൈഎസ്പി എ.ജെ. തോമസ്, കുറവിലങ്ങാട് എസ്എച്ച്ഒ സജീവ് ചെറിയാന് എന്നിവരുടെ നേതൃത്വത്തിലായിരുന്നു പോലീസ് അന്വേഷണം. കുറവിലങ്ങാട് എസ്ഐ തോമസുകുട്ടി ജോര്ജ്, എഎസ്ഐമാരായ ആര്. അജി, സാജുലാല്, എസ്സിപിഒ എ.വി. ജോസ്, സിപിഒ രാജീവ്, ഡബ്ല്യുസിപിഒമാരായ ഇ.ഡി. ബിന്ദു, കെ.കെ. ബിന്ദു, നാര്ക്കോട്ടിക് സെല് എസ്ഐ ബിജോയി മാത്യു, സിപിഒമാരായ ശ്യാം എസ്. നായര്, കെ.എസ്. ഷൈന്, ജില്ലാ ആന്റി നാര്ക്കോട്ടിക് സെല് സ്ക്വാഡ് അംഗങ്ങളായ തോംസണ് കെ. മാത്യു, അജയ്കുമാര്, ശ്രീജിത് വി. നായര്, വി.കെ. അനീഷ്, എസ്. അരുണ്, ഷമീര് സമദ്, ഹൈവേ പോലീസ് എസ്ഐ അശോകന്, സിപിഒമാരായ റിമ്മോന്, എം. സജി എന്നിവരും അന്വേഷണസംഘത്തിലുണ്ടായിരുന്നു.